इसलिए राहुल गांधी ने इस बात की परवाह किए बिना कि उनकी कांग्रेस का व्यावहारिक वजूद उत्तर प्रदेश के चंद ज़िलों तक सिमट जाएगा, अखिलेश यादव की समाजवादी पार्टी का चुनावी अनुगामी बनना मंजूर किया। वे जानते हैं कि जब रास्ते में अंधेरा थोड़ा घना हो तो व्यापक देशहित के लिए हाथ में हाथ डाल कर चलना और ज़रूरी होता है। यह मौक़ा सिर्फ़ इतना भर सोचने का है कि भाजपा के नथुनों में नकेल कैसे डले! सपा-कांग्रेस के तालमेल ने भारतीय जनता पार्टी के माथे पर चिंता की ऐसी लकीरें उकेर दी थीं कि सायंकालीन सत्रों में उसके कई नेताओं का मन रोने-रोने को हो आता है। भाजपा की मातृ-संस्था राष्ट्रीय स्वयंसेवक संघ के आंतरिक आकलन देख कर मोहन भागवत को भी लगने लगा था कि उत्तर प्रदेश में क्या जाने क्या होने को है? लालू प्रसाद यादव और ममता बनर्जी के भी उत्तर प्रदेश के मैदान में मोदी को ललकारते घूमने की संभावनाओं से भाजपा के हाथ-पैर सुन्न होने के आसार और बढ़ गए थे। लेकिन सपा ने शुक्रवार की सुबह अपनी पहली सूची में पिछली बार कांग्रेस द्वारा जीती सीटों पर भी अपने उम्मीदवारों का ऐलान कर के मालूम नहीं क्यों सकपकाई भाजपा को राहत के पल दे दिए?